Document ID: 32011R0407

A BIZOTTSÁG 407/2011/EK RENDELETE
(2011. április 27.)
a 661/2009/EK európai parlamenti és tanácsi rendeletnek az Egyesült Nemzetek Szervezete Európai Gazdasági Bizottsága gépjárművek, az ezekhez tervezett pótkocsik és rendszerek, alkatrészek, valamint önálló műszaki egységek típusjóváhagyásáról szóló bizonyos előírásainak felvétele tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a gépjárművek, az ezekhez tervezett pótkocsik és rendszerek, alkatrészek, valamint önálló műszaki egységek általános biztonságára vonatkozó típus-jóváhagyási előírásokról szóló, 2009. július 13-i 661/2009/EK európai parlamenti és tanácsi rendeletre (1) és különösen annak 14. cikke (1) bekezdésére,
mivel:
(1)
A 97/836/EK tanácsi határozattal (2) az Unió csatlakozott az ENSZ Európai Gazdasági Bizottságának a kerekes járművekre és az azokba szerelhető, illetve az azokon használható berendezésekre és tartozékokra vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló megállapodásához („felülvizsgált 1958. évi megállapodás”).
(2)
A 97/836/EK határozattal az Unió csatlakozott továbbá az ENSZ-EGB 1., 3., 4., 6., 7., 8., 10., 11., 12., 13., 14., 16., 17., 18., 19., 20., 21., 23., 25., 26., 28., 31., 34., 37., 38., 39., 43., 44., 46., 48., 58., 66., 73., 77., 79., 80., 87., 89., 90., 91., 93., 97., 98., 99., 100. és 102. számú előírásaihoz is.
(3)
A 2000. február 28-i tanácsi határozattal az Unió csatlakozott a nagynyomású földgázzal (CNG) üzemelő meghajtó rendszerrel felszerelt járművek különleges alkatrészeinek jóváhagyásáról és a nagynyomású földgázzal (CNG) üzemelő meghajtó rendszerrel felszerelt járműveknek a jóváhagyott típusú különleges alkatrészek beszerelése tekintetében történő jóváhagyásáról szóló 110. számú ENSZ-EGB-előíráshoz.
(4)
A 2000/710/EK tanácsi határozattal (3) az Unió csatlakozott a cseppfolyósított propánbutángáz-tüzelésű gépjárművek különleges berendezésének jóváhagyásáról szóló 67. számú ENSZ-EGB-előíráshoz.
(5)
A 2000. november 7-i tanácsi határozattal az Unió csatlakozott a gépjárművek aszimmetrikus tompított fényt, távolsági fényt vagy mindkettőt kibocsátó, izzólámpával és/vagy LED-modulokkal felszerelt fényszóróinak jóváhagyására vonatkozó egységes rendelkezésekről szóló 112. számú ENSZ-EGB-előíráshoz.
(6)
A 2001/395/EK tanácsi határozattal (4) az Unió csatlakozott a személygépjárművek fékezés tekintetében történő alkatrész-jóváhagyásáról szóló 13-H. ENSZ-EGB-előíráshoz.
(7)
A 2001/505/EK tanácsi határozattal (5) az Unió csatlakozott a veszélyes anyagok szállítására szolgáló járművek sajátos szerkezeti jellemzőik tekintetében történő jóváhagyásáról szóló 105. számú ENSZ-EGB-előíráshoz.
(8)
A 2004. április 29-i tanácsi határozattal az Unió csatlakozott a gépjárművek jogosulatlan használat elleni védelemére vonatkozó egységes rendelkezésekről szóló, 116. számú ENSZ-EGB előíráshoz, valamint az egyes gépjármű-kategóriák belső kialakításában használt anyagok égési tulajdonságaira vonatkozó egységes rendelkezésekről szóló 118. számú ENSZ-EGB-előíráshoz.
(9)
A 2005. március 14-i tanácsi határozattal az Unió csatlakozott a járműveknek a kézi működtetésű kezelőszervek, a visszajelző lámpák és kijelzők elhelyezésének és azonosításának tekintetében történő jóváhagyására vonatkozó egységes rendelkezésekről szóló, 121. számú ENSZ-EGB-előíráshoz, valamint az M, N és O kategóriájú járművek fűtési rendszerük tekintetében történő jóváhagyására vonatkozó egységes rendelkezésekről szóló 122. számú ENSZ-EGB-előíráshoz.
(10)
A 2005/614/EK tanácsi határozattal (6) az Unió csatlakozott a gépjárműveknek az utasok frontális ütközéssel szembeni védelme tekintetében történő jóváhagyására vonatkozó egységes rendelkezésekről szóló 94. számú ENSZ-EGB-előíráshoz, valamint a járműveknek az utasok oldalirányú ütközéssel esetén történő védelme tekintetében történő jóváhagyására vonatkozó egységes rendelkezésekről szóló 95. számú ENSZ-EGB-előíráshoz.
(11)
A 2006/364/EK tanácsi határozattal (7) az Unió jóváhagyta a gépjárművek adaptív fényszórórendszereinek (AFS) jóváhagyásáról szóló 123. számú ENSZ-EGB-előírást.
(12)
A 2006/444/EK tanácsi határozattal (8) az Unió csatlakozott a járműszerelvények mechanikus csatlakozó-alkatrészeinek jóváhagyására vonatkozó rendelkezésekről szóló 55. számú ENSZ-EGB-előíráshoz.
(13)
A 2006/874/EK tanácsi határozattal (9) az Unió csatlakozott az M2 és M3 kategóriájú járművek általános felépítésük tekintetében történő jóváhagyására vonatkozó egységes rendelkezésekről szóló 107. számú ENSZ-EGB-előíráshoz.
(14)
A 2007/159/EK tanácsi határozattal (10) az Unió jóváhagyta a gépjárműveknek a gépjárművezető menetirányú látómezője tekintetében történő jóváhagyásáról szóló 125. számú ENSZ-EGB-előírást.
(15)
A 2009/433/EK tanácsi határozattal (11) az Unió csatlakozott a haszongépjárművek vezetőfülkéjének a hátfal síkja előtti kiálló részeinek tekintetében történő jóváhagyására vonatkozó egységes rendelkezésekről szóló 61. számú ENSZ-EGB-előíráshoz.
(16)
A gépjárművek és pótkocsijaik, valamint az ilyen járművek rendszereinek, alkatrészeinek és önálló műszaki egységeinek jóváhagyásáról szóló, 2007. szeptember 5-i 2007/46/EK európai parlamenti és tanácsi irányelv (keretirányelv) (12) szerint a rendszerek, alkatrészek és önálló műszaki egységek jóváhagyását kérelmező járműgyártók választhatnak, hogy a vonatkozó irányelvek vagy a megfelelő ENSZ-EGB-előírások rendelkezéseit tartják-e be. Az egyes járműrészekre vonatkozó irányelvekben foglalt követelmények többnyire a kapcsolódó ENSZ-EGB-előírásokból lettek átvéve. A technológia fejlődésével az ENSZ-EGB-előírások folyamatosan módosítások tárgyát képezték, és a kapcsolódó irányelveket rendszeresen aktualizálni kellett, hogy továbbra is összhangban legyenek az ENSZ-EGB-előírások tartalmával. E párhuzamos folyamatok elkerülése végett a CARS 21 magas szintű munkacsoport azt ajánlotta, hogy számos irányelvet a megfelelő ENSZ-EGB-előírásokkal váltsanak fel.
(17)
Az ENSZ-EGB-előírásoknak a járművek EK-típusjóváhagyása céljára történő kötelező alkalmazásának, valamint az uniós jogszabályok ENSZ-EGB-előírásokkal való felváltásának lehetőségéről a 2007/46/EK irányelv rendelkezik. A 661/2009/EK rendelet szerint a kötelezően alkalmazandó ENSZ-EGB-előírásoknak megfelelő típusjóváhagyást az említett rendelettel és annak végrehajtási intézkedéseivel összhangban EK-típusjóváhagyásnak kell tekinteni.
(18)
Az uniós jogszabályok ENSZ-EGB-előírásokkal való felváltása nemcsak a műszaki előírások terén, hanem a tanúsítási és az adminisztratív eljárások szintjén is segít megszüntetni a felesleges párhuzamos folyamatokat. A közvetlenül a nemzetközileg elfogadott szabványokon alapuló típusjóváhagyás ezenkívül megkönnyíti majd a piacra jutást a harmadik országokban, különösen azokban, amelyek a felülvizsgált 1958. évi megállapodás szerződő felei, azaz fokozza az uniós gazdasági ágazat versenyképességét.
(19)
A 661/2009/EK rendelet a gépjárművek, az ezekhez tervezett pótkocsik és rendszerek, alkatrészek, valamint önálló műszaki egységek típusjóváhagyására vonatkozó számos uniós irányelv hatályon kívül helyezéséről rendelkezik, amelyeket az említett rendelet szerinti EK-típusjóváhagyás céljaira a megfelelő ENSZ-EGB-előírásokkal kell felváltani.
(20)
Ezért indokolt az ENSZ-EGB 1., 3., 4., 6., 7., 8., 10., 11., 12., 13., 13-H., 14., 16., 17., 18., 19., 20., 21., 23., 25., 26., 28., 31., 34., 37., 38., 39., 43., 44., 46., 48., 55., 58., 61., 66., 67., 73., 77., 79., 80., 87., 89., 90., 91., 93., 94., 95., 97., 98., 99., 100., 102., 105., 107., 110., 112., 116., 118., 121., 122., 123. és 125. számú előírásait belefoglalni a 661/2009/EK rendelet IV. mellékletébe, amely a kötelezően alkalmazandó ENSZ-EGB-előírásokat sorolja fel.
(21)
A 661/2009/EK rendeletet ezért ennek megfelelően módosítani kell.
(22)
Az e rendelet mellékletében felsorolt ENSZ-EGB-előírásokat a 661/2009/EK rendelet 13. cikkében megadott végrehajtási dátumok szerint kell alkalmazni.
(23)
Az e rendeletben előírt intézkedések összhangban vannak a „Műszaki Bizottság - Gépjárművek” elnevezésű bizottság véleményével,
ELFOGADTA EZT A RENDELETET:
1. cikk
A 661/2009/EK rendelet IV. mellékletét e rendelet melléklete váltja fel.
2. cikk
(1) A (2), (3) és (4) bekezdéstől, valamint a 4. cikktől függően 2012. november 1-jétől a járművek, az ezekhez tervezett pótkocsik és rendszerek, alkatrészek, valamint önálló műszaki egységek új típusainak EK-típusjóváhagyására az ENSZ-EGB-előírások alkalmazandók, a mellékletben felsorolt módosítássorozatokkal és kiegészítésekkel együtt.
(2) 2011. november 1-jétől az M1 kategóriájú járművek új típusainak EK-típusjóváhagyására a 13-H. ENSZ-EGB-előírás 9. kiegészítése (13) alkalmazandó.
(3) 2011. november 1-jétől az N1 kategóriájú járművek új típusainak EK-típusjóváhagyására a 13. ENSZ-EGB-előírás 11. módosítássorozatának 3. kiegészítése (14) vagy a 13-H. ENSZ-EGB-előírás 9. kiegészítése alkalmazandó.
(4) A 661/2009/EK rendelet V. mellékletének 1. táblázatában megadott végrehajtási időpontoktól kezdve az M2, M3, N2, N3, O3 és O4 kategóriájú járművek új típusainak elektronikus menetstabilizáló rendszereik tekintetében történő EK-típusjóváhagyására a 13. számú ENSZ-EGB-előírás 11. módosítássorozatának 3. kiegészítése alkalmazandó.
3. cikk
(1) A (2) és (3) bekezdéstől, valamint a 4. cikktől függően 2014. november 1-jétől az új járművek és az ezekhez tervezett pótkocsik nyilvántartásba vételére, értékesítésére és forgalomba helyezésére, valamint az új rendszerek, alkatrészek és önálló műszaki egységek értékesítésére és forgalomba helyezésére az ENSZ-EGB-előírások alkalmazandók, a mellékletben felsorolt módosítássorozatokkal és kiegészítésekkel együtt.
(2) 2014. november 1-jétől az N1 kategóriájú új járművek nyilvántartásba vételére, értékesítésére és forgalomba helyezésére a 13. számú ENSZ-EGB-előírás 11. módosítássorozatának 3. kiegészítése vagy a 13-H. ENSZ-EGB-előírás 9. kiegészítése alkalmazandó.
(3) A 661/2009/EK rendelet V. mellékletének 2. táblázatában megadott végrehajtási időpontoktól kezdve az M2, M3, N2, N3, O3 és O4 kategóriájú új járművek elektronikus menetstabilizáló rendszereik tekintetében történő nyilvántartásba vételére, értékesítésére és forgalomba helyezésére a 13. számú ENSZ-EGB-előírás 11. módosítássorozatának 3. kiegészítése alkalmazandó.
4. cikk
(1) Az (2) bekezdésben foglaltak sérelme nélkül, 2011. május 1-jétől a 2007/46/EK irányelv szerinti, teljes járműre vonatkozó EK-típusjóváhagyásra, valamint a járművek elektromos biztonság tekintetében történő EK-típusjóváhagyására a 100. számú ENSZ-EGB-előírás 00. módosítássorozata (15) alkalmazandó.
(2) 2012. január 1-jétől az új járművek nyilvántartásba vételére, értékesítésére és forgalomba helyezésére a 100. számú ENSZ-EGB-előírás 00. módosítássorozata alkalmazandó.
(3) 2012. december 4-étől a 2007/46/EK irányelv szerinti, teljes járműre vonatkozó EK-típusjóváhagyásra, valamint a járművek elektromos biztonság tekintetében történő EK-típusjóváhagyására a 100. számú ENSZ-EGB-előírás 01. módosítássorozata (16) alkalmazandó.
5. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2011. április 27-én.

Labels: 7
8
15